**UVEREJNENÉ: 04.10.2012**

**Tlačová agentúra Slovenskej republiky**

**SLK: Situácia v univerzitných nemocniciach ohrozuje celý zdravotný systém**

**Bratislava 4. októbra (TASR) - Súčasná krízová situácia v univerzitných nemocniciach ohrozuje fungovanie celého zdravotného systému. Konštatuje to vedecká rada Slovenskej lekárskej komory (SLK) vo svojom dnešnom vyhlásení.**

Podľa rady nefunkčnosť liečebno-preventívnej starostlivosti, výuky a výskumu ako jednotného procesu, ohrozuje poskytovanie zdravotnej starostlivosti. Vedecká rada mieni v spolupráci s vedením lekárskych fakúlt a univerzitných nemocníc vypracovať návrh Štatútu univerzitnej nemocnice ako záväznú legislatívnu normu. Plánuje ho predložiť na diskusiu zodpovedným inštitúciám.

Zároveň zdôrazňuje, že "***súčasný stav je neudržateľný a hrozí kolaps univerzitných nemocníc".*** Vyhlásenie TASR poskytol predseda vedeckej rady Peter Turčáni.